Keby rozhodovali študenti, vo voľbách do Európskeho parlamentu by zvíťazila ĽSNS Mariana Kotlebu. Volilo by ju 15,79 percenta z nich. Vyplýva to z výsledkov simulovaných volieb, ktoré prezentovalo OZ Pre stredoškolákov.

Strana by mala troch europoslancov - Milana Mazureka, Mareka Kotlebu a Milana Uhríka.

Na druhom mieste by skončila Koalícia Progresívneho Slovenska a Spolu, ktorej by svoje hlasy odovzdalo 12,54 percenta z nich. Za nich by sa do europarlamentu dostali Michal Šimečka, Dominik Hatiar a Lucia Kleštincová.

​Do europarlamentu aj Maiga

Za nimi by nasledovali Obyčajní ľudia, ktorým by svoj hlas odovzdalo 9,76 percenta stredoškolákov. Tí by mali dvoch europoslancov - Igora Matoviča a Michala Šipoša.

Do Európskeho parlamentu by stredoškoláci zvolili aj Sme Rodina so ziskom 7,68 percenta hlasov s dvoma europoslankyňami Evou Hudecovou a Petrou Krištúfkovou opozičnú SaS, ktorú by volilo 6,53 percenta z nich. Tú by podľa volieb stredoškolákov v Bruseli zastupovala Lucia Ďuriš Nicholsonová.



6,3 percenta stredoškolákov by volilo vládny Smer-SD. Za ten by sa do europarlamentu dostala súčasná europoslankyňa Monika Beňová.

5,21 percenta z nich by zas volilo hnutie Priama Demokracia, za ktoré kandiduje aj Ibrahim Maiga, ktorý by sa aj stal jeho zástupcom.

Slovensko Maiga ide do eurovolieb ako líder Priamej demokracie: Som nešťastný z toho, čo sa tu deje

​Ďalšie strany by neprekonali päťpercentnú hranicu. Volilo by 40,62 percent zo študentov.



Rozdiely medzi školami

Výsledky volieb sa výraznejšie líšili medzi jednotlivými typmi škôl. "Stredné odborné školy a inak špecializované školy inklinovali k strane KOTLEBA – ĽSNS, a gymnazisti ku koalícii Progresívne Slovensko a SPOLU – občianska demokracia," píše v tlačovej správe OZ Pre stredoškolákov.

Rozdielne boli aj pri regionánom porovnaní. V Bratislavskom kraji dominovala koalícia PS-Spolu, ktorú by tu volilo až 23,15 percenta študentov. V ostatných krajoch mali prevahu kotlebovci.

Do volieb sa zapojilo 204 stredných škôl a dve vysoké školy. Simulované voľby do Európskeho parlamentu prebiehali v dňoch 2.-3. mája a 6.-7. mája na vopred zaregistrovaných školách.